text: Lokale protesterer over nedrivning af historisk hotel
  17 september 2017 kl. 15.47
  Nedrivningen af det historiske Hotel Pauli i Vojens er gået i gang. De lokale er frustrerede over beslutningen. 
  Det røde Hotel Pauli på Vestergade i Vojens er snart fortid. Bygningen har ellers stået der siden 1877, men nu er den ved at blive revet ned.
  Beslutningen blev taget i slutningen af juni sidste år, hvor Haderslev Byråd gav tilladelse til, at bygningen på Vestergade 5 kunne blive revet ned. 15 medlemmer fra Venstre, Liberal Alliance, Det Konservative Folkeparti og Dansk Folkepartis John Freytag Hansen stemte dengang ja til at give nedrivningstilladelsen.
  Kontroversiel nedrivning
  Det skete på trods af borgerprotester. Flere hundrede borgere skrev under på protestlister og gjorde opmærksom på, de ikke var interesserede i, at bygningen blev revet ned. Nu hvor nedrivningen er gået i gang er protesterne dog ikke blevet mindre.
  - Det er jo som at rive hjertet ud af Vojens. Det vil jo svare til at rive Harmonien i Haderslev ned – det kunne ikke finde sted. Men i Vojens kan alt finde sted, alt bliver revet ned for ussel mammon, siger en af de lokale, Karl Schmidt Christensen, til TV SYD.
  Pladsen, som Hotel Pauli efterlader sig, skal i fremtiden huse dagligvarekæden Lidl.
  